Beurtkrag affekteer ook watertoevoer, dierewelstand(Argieffoto: Pixabay) Terwyl Suid-Afrikaners reg oor die land planne moet beraam om daagliks ure lank sonder elektrisiteit klaar te kom, veroorsaak beurtkrag dat verskeie inwoners van Johannesburg ook vir tydperke met droë krane sit. Volgens Johannesburg Water veroorsaak beurtkrag van langer as vier uur dat groot gedeeltes van die stad sonder water kan wees of swak waterdruk kan ervaar aangesien elektrisiteit nodig is om water van die reservoirs na Johannesburg Water se torings te pomp. “Johannesburg Water het ongelukkig ook nie genoeg watertenks om as alternatiewe watervoorsiening te dien nie, weens die grootte van die gebiede wat deur beurtkrag geraak word,” sê die waterraad in ŉ verklaring. “Inwoners word aangeraai om sosialemediaplatforms dop te hou vir gereelde opdaterings oor die watervlakke van die watertorings en reservoirs.” Intussen het die Nasionale Raad vir die Voorkoming van Wreedheid teenoor Diere ook sy kommer uitgespreek oor diere wat afhanklik is van elektrisiteit vir oorlewing. “In enige intensiewe boerderystelsel is diere afhanklik van ideale omgewingstoestande om te oorleef – hierdie toestande is afhanklik van ŉ konstante toevoer van elektrisiteit,” het die raad in ŉ verklaring gesê. “Elektrisiteit speel ŉ noodsaaklike rol in diereboerderye. Dit dryf die stelsels en toerusting wat gebruik word om ŉ omgewing vir die diere te skep om hulle lewend en gesond te hou. Beligting, verwarming, ventilasie, elektriese motors vir voedingslyne – alles word gedryf deur elektrisiteit wat sentraal is in ŉ produktiewe intensiewe boerderystelsel.” Die diereraad het ŉ beroep op Eskom gedoen om kennis te neem van die impak van beurtkrag op die welstand van lewende wesens wat afhanklik is van elektrisiteit vir oorlewing. Eskom het vanoggend gesê fase 2-beurtkrag is deur die nag toegepas en dit sal van 09:00 na fase 4-beurtkrag verhoog word weens ŉ tekort aan opwekkingskapasiteit. Pravin Gordhan, minister van openbare ondernemings, en Jabu Mabuza, voorsitter van die Eskom-raad, sal die media om 10:30 in Rosebank, Johannesburg, toespreek oor die huidige situasie met elektrisiteitsvoorsiening aan die land.